Jann Sjursen (KRF), 2001-02-27:
Vi er fra Kristeligt Folkepartis side meget tilfredse med de helt overordnede prioriteringer, der er i det svenske formandskabs program.
Overskrifterne om udvidelse, fuld beskæftigelse og miljø harmonerer godt med de europapolitiske prioriteringer, som vi fra Kristeligt Folkepartis side synes er vigtige, og som vi vel også er enige om i Danmark generelt.
Især er det vigtigt at fastslå, som formandskabet også gør det, at udvidelsesforhandlingerne er den absolut største opgave for EU i dag, at vi i den forbindelse arbejder ud fra Helsingforskonklusionerne, og at vi må konstatere, at der i forhold til EU's interne forberedelser ikke ser ud til at være noget, der kan forhindre, at de første nye medlemslande kan bydes velkommen fra udgangen af 2002.
Jeg synes, at det er vigtigt at holde fast i det, sådan som også det svenske formandskab gør.
For selv om udvidelsesforhandlingerne er langt fremme den dag i dag, er der stadig væk mange spørgsmål og måske de vanskeligste spørgsmål, som først skal løses i de kommende måneder, før vi kan se de første nye medlemslande blive optaget i Fællesskabet.
Når det gælder spørgsmålet om fuld beskæftigelse, det arbejdsmarkedspolitiske område,
vil jeg blot sige også i forhold til den debat, som især fru Susanne Clemensen fra CD, tror jeg det var, var inde på omkring en greencard-ordning, at vi på det område faktisk bakker op om regeringens synspunkter herom.
Vi mener ikke, at en greencard-ordning skal løse de problemer, der kan være for visse dele af vores erhvervsliv med at tiltrække nøglearbejdskraft.
Det vil være at trække arbejdskraft ud af andre lande, som faktisk har brug for den i dag.
Det synes vi ikke harmonerer med de synspunkter, vi i øvrigt har for udvikling og bistand til de selv samme lande, som må levere den arbejdskraft.
Det svenske formandskab har også en overskrift, der hedder »EU for en bæredygtig udvikling«, hvor de især påpeger EU's rolle i forhold til klimaspørgsmålene.
Jeg synes, det er godt, at det også er stærkt placeret i det svenske formandskabs program.
Især må man vel sige, at hvis ikke det svenske formandskab skulle være de rette til netop at løfte den debat sammen med måske Danmark og de andre nordiske lande, er det svært at se, hvem der skulle gøre det.
Og jeg mener, at det er vigtigt, at den danske regering her bakker det svenske formandskab op og sørger for, at EU bliver mere aktiv i de forhandlinger og de forberedelser, der skal gøres også til møder herom i FN-regi.
Et EU tæt på borgerne er selvfølgelig vigtigt, også når det gælder om at vælge politikområder i EU-sammenhæng, som kan blive synliggjort for borgerne i Fællesskabet.
I den forbindelse vil jeg også godt pege på, at et EU tæt på borgerne også er et EU, hvor åbenhed er et nøgleord. Og selv om det måske ikke står direkte i det vedtagelsesforslag, som vi er med i, er der jo altså ikke nogen her i Folketinget, der normalt i hvert fald - og det vil jeg også gerne se, hvis det skulle være tilfældet i dag - er imod mere åbenhed i EU, tværtimod.
Vi mener da også fra Kristeligt Folkepartis side, at det er et nøgleord, når vi ellers taler om et EU tæt på borgerne.
For så vidt angår den fælles asyl- og immigrationspolitik, som skal føres på baggrund af Tamperetopmødet, mener vi, at det, der står i formandskabets papir, er udmærket.
Det kan man selvfølgelig godt bruge til at tage en debat om det danske forbehold vedrørende retlige
og interne anliggender
; det synes jeg dybest set egentlig ikke er så interessant den dag i dag.
Det, der er interessant, er, om man i EU rent faktisk kan nå til et resultat på området, og selvfølgelig også hvilket resultat, og så kan vi jo så i Danmark på baggrund af det danske forbehold træffe beslutning om, hvorvidt vi vil være med eller ej.
Men Kristeligt Folkepartis opfattelse er den, at det ville være en lykke, hvis man i EU-sammenhæng kunne nå til fælles regler på det her område. »Et solidarisk og internationalt aktivt EU« er en anden overskrift fra formandskabets side, og det synes vi er en fin overskrift, en overskrift, som selvfølgelig også matcher - synes jeg - udvidelsesperspektivet.
Vi vil et udvidet EU også af solidariske grunde.
Vi vil godt i den sammenhæng pege på formandskabets afsnit omkring udviklingssamarbejdet, fordi man ikke kommer udenom, at blikket i disse år, ikke mindst fra EU's side, af naturlige grunde i høj grad rettes mod de central- og østeuropæiske lande, fordi de er på vej ind i Fællesskabet.
Men vi synes, det er overordentlig vigtigt, at vi ikke glemmer de fattigste i denne verden, at vi ikke glemmer udviklingssamarbejdet, udviklingslandene, og at man heller ikke gør det i EU-fællesskabet som sådan.
Derfor er det vigtigt, at vi også presser på over for formandskabet, for at man sætter sig sig i selen for at nå
nogle resultater på det område.